# Lesninger 7. søndag i påsketiden (år C)

## **1. lesning** Apg 7,55–60

*Jeg ser Menneskesønnen stå ved Guds høyre*

I de dager så Stefanos opp mot himmelen, og fylt av Den Hellige Ånd skuet han Guds herlighet og Jesus som stod ved Guds høyre; og han sa: «Nå ser jeg himlene åpne, og Menneskesønnen stå ved Guds høyre!» Da skrek de alle høyt, og holdt seg for ørene; så stormet de inn på ham alle som én, og drev ham foran seg ut av byen, hvor de gav seg til å stene ham. Vitnene la fra seg kappene sine ved føttene til en ung mann som het Saulos.

Så stenet de Stefanos; men Stefanos bad: «Herre Jesus, motta min ånd!» Derpå falt han i kne og ropte høyt: «Herre, krev dem ikke til ansvar for denne synd!» Og idet han sa dette, sov han inn.

## **Responsoriesalme** Sal 97 (96),1 og 2b. 6 og 7c. 9

**Omkved:** Herren er jordens hersker, jorden ser det og bever.

Herren er konge, fryd deg du jord,  
de tallløse øer juble.  
Rettferd og rett er hans trones grunnvoll.

Himlene kunngjør hans rettferd,  
folkeslagene skuer hans herlighet.  
Tilbe Herren, alle guder.

For du, Herre, er den høyeste  
over hele jorden,  
høyt hevet over alle guder.

## **2. lesning** Åp 22,12–14.16–17.20

*Kom, Herre Jesus!*

Jeg, Johannes, hørte en røst som sa:

«Se, jeg kommer snart, og bringer min lønn med meg; da skal jeg lønne enhver etter hans verk. Jeg er Alfa og Omega, den Første og den Siste, opphavet og målet. Salige er de som tvetter sine kjortler, så de får rett til å spise av Livets tre og gå gjennom portene inn i byen!

Jeg, Jesus, har sendt min engel for å vitne om alt dette for kirkene. Jeg er Davids rotskudd og ætling, morgenens klare stjerne.»

Ånden og Bruden svarer: «Kom!» Og enhver som hører dette, må si: «Kom!» – Så kom da, alle som tørster: Enhver som vil, skal fritt få drikke av Livets vann!

Han som vitner og går god for dette, sier: «Ja, jeg kommer snart!»

Å ja, kom, Herre Jesus!

## **Halleluja** Jf. Joh 14,18

Halleluja.

Jeg lar dere ikke farløse tilbake, sier Herren.  
Jeg går herfra og kommer tilbake til dere, og deres glede skal være full og hel.

Halleluja.

## **Evangelium** Joh 17,20–26

*Måtte de være i fullkommen enhet!*

På den tid løftet Jesus blikket mot himmelen og sa:

«Hellige Far! Jeg ber ikke for dem alene, men også for dem som ved deres ord kommer til å tro på meg: La alle bli ett, slik som du, Far, er i meg og jeg i deg – la også dem være ett i oss, så verden kan tro at det er du som har sendt meg!

Den herlighet du har gitt meg, har jeg gitt dem, for at de skal være ett som vi er ett – jeg i dem og du i meg. Ja, måtte de være i fullkommen enhet, så verden kan forstå at du har sendt meg, og at du elsker dem med den samme kjærlighet som du har til meg!

Far! Jeg vil at der hvor jeg er, skal også de som du har gitt meg, være hos meg, så de kan se min herlighet – den som du har gitt meg fordi du elsket meg før verdens grunnvoll ble lagt.

Rettferdige Far! Verden kjenner deg ikke, men jeg kjenner deg, og disse har forstått at du har sendt meg; jeg har latt dem lære ditt navn å kjenne og skal gjøre det igjen, så den kjærlighet du har hatt til meg, også kan være i dem, og jeg selv i dem.»